I over fem måneder har Arena Nord ikke haft et eneste arrangement på programmet, men fredag aften kommer der igen liv og mennesker i arenaen. Fredag aften besøger tryllekunstneren og komikeren Rune Klan Frederikshavn og Arena Nord, når han, som den første siden corona lukkede Danmark ned, skal stå på scenen i hallen. - Det bliver helt fantastisk. Vi har virkelig sat os op til det her, siger direktør for Arean Nord, Per Malmberg og fortæller, at Arena Nord gør alt for at overholde de gældende retningslinjer, der er for arrangementer. En dør på klem Lige nu må der være 500 mennesker til et arrangement som det i Arena Nord. Derfor er det heller ikke alle de 730 stole, der står i hallen, som fredag aften vil blive fyldt op, ligesom der vil være sprit ved indgangen og tape på gulvet, der skal sørge for at gæster holder god afstand til hinanden. - Vi kommer til at skulle navigere i ændrede retningslinjer hele tiden. Vi sidder hele tiden med et håb om, at der kan blive åbnet lidt mere op, for vi har store rum, hvor der kan være mange mennesker, vi kan lukke folk ind ad flere indgange, og de kan operere i forskellige zoner, siger Per Malmberg. Ved flere fodboldkampe har der været over 500 tilskuere, efter der igen blev åbnet op for sportsbegivenheder efter coronanedlukningen. - De steder, hvor der er rigeligt med plads, og hvor man kan holde god afstand, der mener vi, at man godt kunne hæve antallet af mennesker fra de 500, som er de gældende retningslinjer lige nu, siger sundhedsordfører for Konservative, Per Larsen (K). Alt med forbehold Før aftenens show har alle gæster modtaget en mail med retningslinjer til, hvordan de skal forholde sig før, under og efter showet. - Det er i hvert fald ikke mere farligt at komme her end i supermarkedet eller nogen som helst andre steder. Vi har taget alle mulige forbehold både for publikum og for vores ansatte, siger Per Malmberg. Selvom Per Larsen gerne ser, at der, hvor det er sundhedsmæssigt forsvarligt, kommer flere tilskuere, så er alt i tiden med forbehold. - Vi vil gerne holde liv i tingene, men vi skal også sikre os, at der ikke er tilfælde, hvor en superspreder smitter mange mennesker, siger Per Larsen (K). Sundhedsordfører i Enhedslisten, Peder Hvelplund, er enig i, at det skal være sundhedsmæssigt forsvarligt, inden der bliver lukket flere tilskuere ind til indendørs arrangementer. Han mener desuden, at man bør kigge på nogle mere langsigtede kompensationsordninger. - Vi skal sikre, at vi får lavet nogle retningslinjer og nogle kompensationsordninger, som gælder frem til maj, så man ved, hvad har at gøre med, siger Peder Hvelplund. Du kan se hele interviewet i videoen under artiklen. Ved fredagens arrangement med Rune Klan vil der være såkaldte tryghedsguider, der skal guide publikum, så retningslinjerne bliver overholdt i Arena Nord.

Opsummering:
Fredag aften åbner Arena Nord igen dørene for publikum. Det sker med en række forholdsregler, når komikeren Rune Klan går på scenen.